Þingræður haldnar á Alþingi Íslendinga

Danfríður Skarphéðinsdóttir (um atkvæðagreiðslu): Virðulegi forseti. Þegar ég mælti fyrir brtt. Kvennalistans á þskj. 287 í gærkvöld voru ekki margir hv. þm. eða ráðherrar viðstaddir. Til þess að gefa bæði þeim og hv. fjvn. svigrúm til að íhuga gaumgæfilega þessar tillögur sem eru mjög mikilvægar og varða hag kvenna vil ég draga þær aftur til 3. umr.

Guðrún Agnarsdóttir Hæstv. forseti. Venjan hefur jafnan verið sú að stjórnarandstaðan greiðir ekki atkvæði gegn sameiginlegum brtt. fjvn. vegna þess að fulltrúar hennar hafa tekið þátt í gerð þeirra með störfum sínum í fjvn. Í þessu fjárlagafrv. og þeim brtt. sem hér eru bornar fram er þó um óvenjulega stórfelldan niðurskurð að ræða sem erfitt er að sætta sig við. Kvennalistakonur eru í sjálfu sér ekki mótfallnar sparnaði en telja hann til dyggða. Hins vegar getum við ekki samþykkt sparnað án tillits til aðstæðna og mikilvægis og teljum t.d. að auka þurfi fjárframlög til grunnskólanna og annarra skólamála og þá sérstaklega til kennslu fremur en að skera þar niður eins og hér er lagt til. Við viljum því á táknrænan hátt lýsa andstöðu við þessa sparnaðarleið. Öðrum brtt. munum við ekki greiða atkvæði okkar. Þær fela í sér bæði hækkanir og lækkanir sem við viljum ekki taka ábyrgð á að svo stöddu en vísum þeirri ábyrgð á hæstv. fjmrh. og hæstv. ríkisstjórn. Hæstv. forseti. Við viljum og höfum ástæðu til að leggja sérstaka áherslu á að slík hjáseta verði ekki rangtúlkuð sem stuðningur við þessar brtt. Ég segi nei.

Pálmi Jónsson Virðulegi forseti. Eftir venju flytur fjvn. brtt. við 4. gr. sameiginlega. Fulltrúar stjórnarandstöðunnar hafa, eins og lýst var í gær, fullan fyrirvara um afstöðu til einstakra tillagna og áskilja sér rétt til þess að flytja eða fylgja brtt. sem fram kunna að koma. Þetta þýðir að bæði fjárveitinganefndarmenn stjórnarandstöðunnar og fulltrúar þingflokka stjórnarandstöðunnar á Alþingi hafa fullan rétt og frjálsar hendur til þess að greiða atkvæði gegn eða sitja hjá við einstakar tillögur í öllum þessum málabunka. Ég tel rétt að þetta sé alveg skýrt hér í þessari atkvæðagreiðslu. Eigi að síður segi ég já við þessum tillögum.

Sighvatur Björgvinsson (um atkvæðagreiðslu): Virðulegi forseti. Atkvæðagreiðslan fer fram um þær tillögur sem fyrir Alþingi liggja, brtt. á þskj. 279. Atkvæðin eiga að ganga um þær tillögur. Það er ekki hægt að taka upp í þeirri atkvæðagreiðslu atkvæðagreiðslu um tillögu sem ekki er gerð. Fjárlagafrv. liggur ekki fyrir sem tillaga fyrir þessari atkvæðagreiðslu nú heldur aðeins brtt. við það, það er verið að fjalla um þær. Og ég tel að menn geti ekki kallað inn í atkvæðagreiðsluna einstök atriði úr fjárlagafrv.

Halldór Blöndal (um atkvæðagreiðslu): Hæstv. forseti. Það væri rétt að bera fyrst upp brtt. 53,a áður en kemur til þeirrar atkvæðagreiðslu sem ég bað um sérstaklega. Svo væri ég þakklátur ef hæstv. forseti sæi til þess að starfsmenn Alþingis útveguðu formanni fjvn. þingsköp Alþingis svo að hann mætti vita hvernig eigi að greiða atkvæði um frv. til fjárlaga sem er satt að segja lágmark fyrir mann í þeirri stöðu að hann hafi kynnt sér áður en umræðan fer fram.

Forseti (Guðrún Helgadóttir) Vegna orða hv. 2. þm. Norðurl. e. vill forseti upplýsa að um þetta má eflaust deila en eitt veit forseti að sú hefð hefur skapast að þessi framgangsmáti sé leyfður.

Jón Helgason (um atkvæðagreiðslu): Hæstv. forseti. Það er verið að greiða atkvæði um brtt. við 4. gr. og við hljótum að ljúka atkvæðagreiðslu um brtt. við greinina. Síðan kemur að því að greiða atkvæði um 4. gr. og þá að sjálfsögðu verður borin upp ósk hv. 2. þm. Norðurl. e. um sérstaka atkvæðagreiðslu um einstaka liði hennar.

Matthías Á. Mathiesen (um atkvæðagreiðslu): Virðulegi forseti. Mig furðar á þeirri umræðu sem hér á sér stað. Við erum að greiða atkvæði um þetta fjárlagafrv. Við greiðum atkvæði um einstakar greinar þess og við greiðum atkvæði um einstaka undirliði greinanna ef þess er óskað. Séu bornar fram brtt. við þessa liði eru þær bornar upp fyrst, síðan liðirnir og svo greinin í heild.

Halldór Blöndal (um atkvæðagreiðslu): Hæstv. forseti. Ég vek athygli á því að sá háttur sem hv. 2. þm. Suðurl. vildi hafa á um atkvæðagreiðslu um fjárlög er ekki sami háttur og hann hefur á þegar hann lætur greiða atkvæði um frv. í Ed. Það væri kannski rétt að samræma fundarsköpin hjá hv. þm. og skoðanir hans eftir því hvort hann stýrir deildinni eða er óbreyttur þingmaður.

Forseti (Guðrún Helgadóttir) Forseti mun nú taka sér fimm mínútna hlé til að fá úr þessu skorið. --- Fundarhlé. Forseti vill fyrst upplýsa að sú ráðgjöf sem hv. þm. hafa veitt forseta nú var algjörlega óþörf. Forseti fór hárrétt að að mati vísustu manna. Áður en brtt. við umræddan lið eru bornar upp hefur þingmaður óskað eftir að atkvæði falli um einn lið í sömu grein í fjárlagafrv. og vitaskuld bar að bera hann upp og verður það nú gert.

Halldór Blöndal (um atkvæðagreiðslu): Hæstv. forseti. Ég hef verið upplýstur um að sá sérstaki liður sem ég óskaði eftir að yrði borinn upp sérstaklega verði áfram til skoðunar í fjvn. milli 2. og 3. umr. og fell þess vegna frá því að hann sé borinn upp.

Forseti (Guðrún Helgadóttir) Forseti þakkar hv. þm. fyrir þessa lexíu. Það er ævinlega heppilegt fyrir forseta að fá staðfestingu á kunnáttu sinni í þingsköpum.

Sighvatur Björgvinsson (um atkvæðagreiðslu): Virðulegi forseti. Ég vil aðeins upplýsa að hefði málið verið borið upp eins og hv. þm. Halldór Blöndal óskaði eftir hefði hann ekki getað gert annað í þeirri atkvæðagreiðslu en annaðhvort greitt atkvæði með þeirri tillögu um fjárveitingu sem í frv. stendur eða á móti henni.

Halldór Blöndal Hæstv. forseti. Fjmrh. spyr mig um það hvernig hægt sé að spara í ríkisrekstri. Ég get ekki hugsað mér hollari sparnað en þann að hætta opinberum styrk við sneplana Tímann, Alþýðublaðið og Þjóðviljann. 

Þorsteinn Pálsson Frú forseti. Sá útgjaldaauki sem hér er verið að mæla fyrir um er fyrst og fremst kominn til vegna þess að hæstv. ríkisstjórn sá ástæðu til að kaupa fimm atkvæði til viðbótar hér í þinginu. Sjálfstæðismenn eru andvígir því að stofna nýtt ráðuneyti, telja fremur vera þörf á fækkun ráðuneyta og sameiningu ráðuneyta. Þeir hafa lagt fram frv. um stjórnskipulega meðferð umhverfismála sem mælir fyrir markvissari yfirstjórn umhverfismála og kostnaðarminni. Fyrir þá sök segi ég nei.

Þórhildur Þorleifsdóttir Hæstv. forseti. Jafnframt því sem Kvennalistinn vill lýsa því yfir að hann er samþykkur stofnun umhverfisráðuneytis og hefur reyndar talið það löngu tímabært vil ég taka fram að þær forsendur sem þarna eru gefnar eru okkur að miklu leyti ókunnar og í samræmi við aðra afstöðu okkar til fjárlagafrv. greiðum við ekki atkvæði.

Sighvatur Björgvinsson (um atkvæðagreiðslu): Virðulegi forseti. Ég vildi aðeins taka það fram að fjvn. hefur enn ekki fjallað um 6. gr. Hún mun gera það á milli 2. og 3. umr. og ég mundi eindregið vilja beina þeim tilmælum til manna að leggja ekki í þær atkvæðagreiðslur sem hér hefur verið gerð tillaga um heldur fallast á að fresta sínum beiðnum þannig að fjvn. geti skoðað 6. gr. fjárlagafrv. en það hefur hún ekki gert.

Birgir Ísl. Gunnarsson (um atkvæðagreiðslu): Virðulegi forseti. Ég hafði óskað eftir sérstakri atkvæðagreiðslu og nafnakalli um liðinn 5.19, en með tilvísun til orða hv. 5. þm. Vestf., formanns fjvn., um að fjvn. eigi eftir að skoða sérstaklega þessa liði dreg ég til baka þessa ósk en fer þess eindregið á leit að nefndin skoði þennan lið sérstaklega og ekki síst það nál. sem liggur fyrir um húsnæði fyrir Háskólann á Akureyri því að látið er að því liggja að þetta hús eigi að þjóna þeim tilgangi en það mun vera í andstöðu við nál. sem fyrir liggur.

Halldór Blöndal (um atkvæðagreiðslu): Hæstv. forseti. Beiðni mín er mjög skýr. Ef ég drægi þessa atkvæðagreiðslu til 3. umr. þyrfti ég að flytja um það sérstaka brtt. á sérstöku þskj. sem er óþarfa sóun á pappír. Ég tel rétt að á það reyni þegar í stað hvaða hug menn beri til þessa liðar. Þessi atkvæðagreiðsla hefur farið fram við afgreiðslu fjárlaga undanfarin ár og mér finnst rétt að á það reyni enn þá einu sinni hvaða hug menn beri til þess að efnt sé til kaupa á vissum dagblöðum með þessum hætti.

Ingi Björn Albertsson (um atkvæðagreiðslu): Hæstv. forseti. Þar sem ég hef verið fullvissaður um að þessi liður, 5.7, verði tekinn til nánari endurskoðunar í hv. fjvn. geymi ég mér athugasemdir við hann til 3. umr.

Eyjólfur Konráð Jónsson Hæstv. forseti. Hér fyrr á fundinum hef ég greitt í nafnakalli atkvæði gegn styrkjum til blaða. Það hef ég ætíð gert. Hins vegar er hér um allt annað mál að ræða og er hreinn misskilningur að það sé einhver sóun á ríkisfé að kaupa þessi 250 blöð og flytja þau t.d. á sjúkrastofnanir og ýmiss konar aðrar stofnanir. Þau blöð mættu vera mun fleiri, annaðhvort þannig að stofnanirnar sjálfar borguðu fyrir þau eða með þessum hætti að Alþingi hefði það á sérstökum lið. Ég segi já.

Geir H. Haarde Virðulegi forseti. Það er rétt og eðlilegt að kaupa dagblöð fyrir sjúkrastofnanir ríkisins eins og tíðkast hefur árum saman, en það er rangt að gera það með þessum hætti. Það er rangt að veita sérstaka heimild á fjárlögum með þessum hætti. Það sem er rétt að gera er að taka þennan kostnað inn á almennan rekstur þessara stofnana eins og allan annan kostnað. Þess vegna er þessi liður óþarfur. Hann er vitleysa. Það hefur verið margbent á þetta hér í þinginu áður. Það var gert hér á síðasta ári og ég undrast tregðuna hjá þeim sem þessum málum ráða í fjmrn. og hjá hv. fjvn. að kippa þessum málum ekki í það eðlilega horf sem öllum á að vera ljóst hvert er. Ég segi nei.

Forseti (Guðrún Helgadóttir) Það hefur svo samist um milli forseta og þingflokksformanna að þingfundur í sameinuðu þingi hefjist á morgun kl. 12. Óskað hefur verið eftir að hv. þm. fái tækifæri til að sitja nefndarfundi fram að hádegi og þess vegna hefst fundur í sameinuðu þingi kl. 12 og væntanlega fara síðan fram kosningar kl. 2. Fyrirspurnir verða milli 12 og 2.